**Ured za suzbijanje korupcije i organiziranog kriminaliteta** (ili kraće **USKOK**) posebno je državno odvjetništvo zadužen za progon korupcije i organiziranog kriminaliteta. USKOK, kao specijalizirano tijelo, osnovano je 2001. godine Zakonom o Uredu za suzbijanje korupcije i organiziranog kriminaliteta kao odraz potrebe da se fenomenu korupcije i organiziranog kriminaliteta posveti posebna i sustavna pozornost u svim njegovim segmentima na planu edukacije, prevencije i suzbijanja. Hrvatska je na taj način ujedno ispunila i obveze preuzete usvajanjem međunarodnih dokumenata.

Sjedište ureda je u Zagrebu, a nadležan je za cijelu Hrvatsku. Radom ureda upravlja ravnatelj, kojeg imenuje Glavni državni odvjetnik Republike Hrvatske, uz prethodno pribavljeno mišljenje ministra pravosuđa te kolegija Državnog odvjetništva. Za ravnatelja USKOK-a može se imenovati zamjenik Glavnog državnog odvjetnika, odnosno županijski državni odvjetnik ili njegov zamjenik, ako ispunjava uvjete za imenovanje na mjesto zamjenika Glavnog državnog odvjetnika. Ravnatelju mandat traje 4 godine, a nakon isteka može biti ponovno imenovan. U obavljanju dužnosti, ravnatelj ima prava i dužnosti kao državni odvjetnik. Dužnost ravnatelja USKOK-a trenutno obavlja Dinko Cvitan.

Poslove državnog odvjetništva u USKOK-u obavlja ravnatelj i zamjenici ravnatelja. Njima u radu pomažu viši savjetnici, savjetnici i stručni suradnici.

Nadležnost
----------

USKOK se bavi suzbijanjem korupcije i organiziranog kriminaliteta. Kaznena djela za koje je nadležan taksativno su nabrojena Zakonom o USKOK-u. Za ostala kaznena djela nadležno je Državno odvjetništvo.

Ured obavlja poslove državnog odvjetništva u predmetima kaznenih djela (definicija pojedinog kaznenog djela propisana je Kaznenim zakonom):

* zlouporabe u postupku stečaja, nelojalne konkurencije u vanjskotrgovinskom poslovanju, zlouporabe obavljanja dužnosti državne vlasti, protuzakonitog posredovanja, primanja mita, primanja mita u gospodarskom poslovanju, davanja mita i davanja mita u gospodarskom poslovanju,
* protupravnog oduzimanja slobode, otmice, prisile, trgovanja ljudima i ropstva, protuzakonitog prebacivanja osoba preko državne granice, razbojništva, iznude, ucjene, prikrivanja protuzakonito dobivenog novca ("pranje novca") i protupravne naplate, ako su ta kaznena djela počinjena u sastavu grupe ili zločinačke organizacije,
* zlouporabe opojnih droga,
* udruživanja za počinjenje kaznenih djela, uključujući pri tome sva kaznena djela koja je počinila ta grupa ili zločinačka organizacija, osim za kaznena djela protiv Republike Hrvatske i oružanih snaga,
* počinjenih u vezi s djelovanjem grupe ili zločinačke organizacije za koja je propisana kazna zatvora u trajanju duljem od tri godine, a kazneno djelo je počinjeno na području dviju ili više država ili je značajan dio njegovog pripremanja ili planiranja izvršen u drugoj državi.

Ured je nadležan i za vođenje kaznenog postupka protiv organizatora grupe ili zločinačke organizacije za počinjenje kaznenih djela podvođenja, nedozvoljene trgovine zlatom i izbjegavanja carinskog nadzora.

Ured je nadležan i za kaznena djela prikrivanja protuzakonito dobivenog novca, sprječavanja dokazivanja, prisile prema pravosudnom dužnosniku, sprječavanja službene osobe u obavljanju službene dužnosti, napada na službenu osobu te kazneno djelo otkrivanja identiteta zaštićenog svjedoka, ako su ova djela počinjena u vezi s počinjenjem kaznenih djela.

Što je grupa, odnosno zločinačka organizacija propisano je Kaznenim zakonom. *Grupa ljudi* su najmanje tri osobe koje su povezane radi trajnog ili povremenog činjenja kaznenih djela, pri čemu svaka od tih osoba daje svoj udio u počinjenju kaznenog djela. *Zločinačka organizacija* je strukturirano udruženje od najmanje tri osobe koje postoji tijekom određenog razdoblja i djeluje sa zajedničkim ciljem počinjenja jednog ili više kaznenih djela radi izravnog ili neizravnog stjecanja financijske ili druge materijalne koristi ili s ciljem ostvarivanja i zadržavanja nadzora nad pojedinim gospodarskim ili drugim djelatnostima, a radi se o kaznenim djelima za koja se može izreći kazna zatvora u trajanju od najmanje četiri godine ili teža kazna. Zločinačka organizacija je temelj pojma organiziranog kriminala.

Postupak
--------

Sva tijela državne vlasti i sve pravne osobe koje u svojem djelokrugu ili u obavljanju svoje djelatnosti saznaju za okolnosti i podatke koji upućuju na neko kazneno djelo za koje je nadležan USKOK, posebice za one koje kroz način planiranja i pripremanja kaznenog djela, način počinjenja, postupanje s ostvarenim financijskim sredstvima, sudjelovanje u poslovnom prometu, konspirativno ponašanje počinitelja, povezanost s inozemstvom, korupciju ili pokušaje korupcije i druga slična ponašanja (naznake organiziranog kriminaliteta) ukazuju na djelovanje udruženja od najmanje tri osobe koje su se udružile radi činjenja kaznenih djela, dužne su o tim okolnostima podnijeti kaznenu prijavu ili obavijestiti USKOK.

Svi spisi o postupku kojeg provodi USKOK nose oznaku tajne.

Kazneni postupak za kaznena djela iz nadležnosti USKOK-a provode Županijski sudovi u Zagrebu, Osijeku, Rijeci i Splitu.

Poveznice
---------

* Državno odvjetništvo Republike Hrvatske
* Sudbena vlast u Hrvatskoj

Vanjske poveznice
-----------------

* USKOK - službene stranice
* Državno odvjeništvo RH
* Zakon o Uredu za suzbijanje korupcije i organiziranog kriminala (NN 76/2009)